CELEX: 52018PC0599
Language: hr
Date: 2018-08-20
Title: Prijedlog PROVEDBENE ODLUKE VIJEĆA kojom se Mađarskoj odobrava mjera odstupanja od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 20.8.2018.
            COM(2018) 599 final
            2018/0314(NLE)
            Prijedlog
            PROVEDBENE ODLUKE VIJEĆA
            kojom se Mađarskoj odobrava mjera odstupanja od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost 
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, djelujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom koji je Komisija zaprimila 6. veljače 2018. Mađarska je zatražila odstupanje od članka 26. stavka 1. točke (a) te članaka 168. i 168.a Direktive o PDV-u i ograničavanje prava na odbitak PDV-a na leasing osobnih automobila u Mađarskoj. U skladu s člankom 395. stavkom 2. Direktive o PDV-u Komisija je dopisom od 8. lipnja 2018. ostale države članice obavijestila o zahtjevu Mađarske. Komisija je dopisom od 11. lipnja 2018. obavijestila Mađarsku da ima sve informacije koje smatra potrebnima za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Člancima 168. i 168.a Direktive o PDV-u predviđeno je da porezni obveznik ima pravo na odbitak PDV-a obračunanog pri kupnji izvršenoj u svrhu transakcija koje podliježu porezu. Člankom 26. stavkom 1. točkom (a) te Direktive propisano je da se upotreba robe koja je dio imovine poduzeća u privatne svrhe smatra isporukom usluga uz naknadu ako se PDV za tu robu mogao odbiti. Taj sustav omogućuje povrat prvotno odbijenog PDV-a kad je riječ o upotrebi u privatne svrhe. 
            
            
               Porezni obveznici u Mađarskoj trenutačno mogu odbiti PDV na leasing osobnih automobila u mjeri u kojoj se osobni automobil upotrebljava za oporezivu gospodarsku djelatnost poreznog obveznika. Stoga porezni obveznici moraju moći dokazati u kojoj se mjeri njihovi osobni automobili upotrebljavaju u poslovne svrhe. 
            
            
               Mađarska tvrdi da je takav sustav teško primijeniti. Vođenje putnih evidencija uzrokuje opterećenje za porezne obveznike, kao i za poreznu upravu pri provjeravanju tih evidencija. Mađarska navodi da je često teško utvrditi i potkrijepiti privatnu i profesionalnu upotrebu ako zaposlenik zadrži vozilo nakon posla i tijekom slobodnih dana. Inspekcije su pokazale da su putne evidencije poreznih obveznika netočne i teško ih je provjeriti. 
            
            
               Mađarska stoga na temelju članka 395. Direktive o PDV-u traži uvođenje mjere odstupanja od članka 26. stavka 1. točke (a) te članaka 168. i 168.a Direktive o PDV-u kojom se pravo na odbitak PDV-a na leasing osobnih automobila ograničuje na određeni postotak. Poduzeća bi zauzvrat bila oslobođena obveze obračunavanja poreza na privatnu upotrebu. Time se sustav pojednostavnjuje za sve uključene strane i istodobno sprječava utaja ili izbjegavanje plaćanja poreza zbog netočnog vođenja evidencije. 
            
            
               Ograničenje prava na odbitak trebalo bi se primijeniti na PDV koji se plaća na leasing osobnih automobila koji se ne upotrebljavaju isključivo za poslovne svrhe. Osobni automobili obuhvaćeni mjerom bit će motorna vozila prvenstveno konstruirana za prijevoz najviše devet osoba i čija bruto masa ne prelazi pet tona. Vozila konstruirana za prijevoz tereta, vozila posebne namjene (tj. dizalična vozila, vatrogasna vozila, auto miješalice), vozila projektirana za prijevoz deset ili više od osoba, traktori i prikolice bili bi izuzeti od ograničenja prava na odbitak PDV-a pa bi se na njih primjenjivala uobičajena pravila.  
            
            
               Mađarska navodi da bi na temelju procjene upotrebe službenih automobila u privatne svrhe takva upotreba prosječno trebala iznositi 40 – 60 %. Prema Mađarskoj, ograničenje odbitka trebalo bi utvrditi na razini od 50 %. 
            
            
               Poreznim obveznicima koji žele odstupiti od ograničenja odbitka od 50 % i primijeniti odbitak PDV-a na udio stvarne upotrebe u poslovne svrhe to će biti dopušteno pod uvjetom da raspolažu detaljnim dokazima o upotrebi osobnih automobila pod leasingom u poslovne svrhe. 
            
            
               Odstupanje bi se trebalo primjenjivati od 1. siječnja 2019. i trebalo bi biti vremenski ograničeno do 31. prosinca 2021. kako bi se moglo ocijeniti odražava li ograničenje na razini od 50 % točno ukupni odnos poslovne i privatne upotrebe. Svaki zahtjev za produljenje trebao bi biti popraćen izvješćem koje uključuje preispitivanje primijenjenog postotka i koje bi zajedno s tim zahtjevom trebalo poslati Komisiji do 31. ožujka 2021. 
            
            
               •Dosljednost s postojećim odredbama politike u određenom području
            
            
               Slična odstupanja u pogledu prava na odbitak odobrena su drugim državama članicama. 
            
            
               Člankom 176. Direktive o PDV-u propisuje se da Vijeće utvrđuje za koje se troškove ne daje pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji određen broj odredbi „u mirovanju” kojima se ograničuje pravo na odbitak u vezi s osobnim automobilima. 
            
            
               
                  Ne dovodeći u pitanje prethodne inicijative za uspostavu pravila o tome koje kategorije troškova mogu podlijegati ograničenju prava na odbitak
                     2
                  , to je odstupanje primjereno primjenjivati do usklađenja tih pravila na razini EU-a. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
         
         
            
               Članak 395. Direktive o PDV-u. 
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
               
            
            
               •Proporcionalnost
            
            
               Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
            
            
               
                  S obzirom na ograničeno područje primjene odstupanja posebna mjera proporcionalna je cilju koji se želi postići, a to je pojednostavniti naplatu poreza i spriječiti određene oblike utaje ili izbjegavanja poreza. Konkretno, s obzirom na mogućnost da poduzeća prijave prenisku poreznu obvezu i na to da provjera podataka o kilometraži opterećuje porezna tijela, ograničenje na 50 % pojednostavnilo bi naplatu PDV-a u određenom sektoru.
               
            
            
               •Odabir instrumenta
            
            
               
                  Predloženi instrument: Provedbena odluka Vijeća.
               
               
                  Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Mađarska i odnosi se samo na tu državu članicu. 
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima. 
               
            
            
               •Procjena učinka
            
            
               
                  Prijedlog je namijenjen pojednostavnjenju postupka naplate poreza i suzbijanju utaje PDV-a te stoga ima moguć pozitivan učinak na poduzeća i na uprave. To su rješenje u Mađarskoj prepoznali kao odgovarajuću mjeru i ono je usporedivo s drugim prošlim i sadašnjim odstupanjima.
               
            
            
               4.UTJECAJ NA PRORAČUN
            
            
               
                  Prijedlogom se neće negativno utjecati na proračun EU-a.
               
            
            
               5.OSTALI DIJELOVI
            
            
               
                  Prijedlog sadržava klauzulu o vremenskom ograničenju valjanosti; utvrđen je automatski rok koji traje do 31. prosinca 2021.
               
            
         
         
            
               
                  Odluči li Mađarska zatražiti još jedno produljenje mjere odstupanja nakon 2021., Komisiji bi najkasnije do 31. ožujka 2021. zajedno sa zahtjevom za produljenje trebala dostaviti novo izvješće koje uključuje preispitivanje primijenjenog postotka ograničenja.
               
            
            
               2018/0314 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Mađarskoj odobrava mjera odstupanja od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost 
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  3
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisom koji je Komisija zaprimila 6. veljače 2018. Mađarska je zatražila odobrenje za odstupanje od odredbi Direktive 2006/112/EZ kojima se određuje pravo na odbitak pretporeza u pogledu leasinga osobnih automobila.
            
            
               (2)Komisija je dopisom od 8. lipnja 2018. ostale države članice obavijestila o zahtjevu Mađarske. Komisija je dopisom od 11. lipnja 2018. obavijestila Mađarsku da ima sve informacije koje smatra potrebnima za razmatranje zahtjeva.
            
            
               (3)Člancima 168. i 168.a Direktive 2006/112/EZ utvrđuje se pravo poreznog obveznika na odbitak poreza na dodanu vrijednost (PDV-a) obračunanog za isporuku robe ili usluga poreznom obvezniku u svrhu svojih oporezovanih transakcija. Članak 26. stavak 1. točka (a) Direktive 2006/112/EZ sadržava zahtjev za obračun PDV-a kada se poslovna imovina upotrebljava za privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera. 
            
            
               (4)Porezni obveznici u Mađarskoj trenutačno mogu odbiti PDV na leasing osobnih automobila u mjeri u kojoj se osobni automobil upotrebljava za oporezivu gospodarsku djelatnost poreznog obveznika. Kako bi iskoristili odbitak PDV-a, porezni obveznici moraju dokazati u kojoj mjeri upotrebljavaju osobne automobile u poslovne svrhe. 
            
            
               (5)Mađarska tvrdi da je takav sustav teško primijeniti. Privatnu upotrebu često je vrlo teško točno utvrditi, a čak i kada je to moguće, mehanizam za utvrđivanje često je složen. 
            
            
               (6)Stoga je Mađarska zatražila posebnu mjeru kojom bi se iznos PDV-a na troškove koji se mogu odbiti za leasing osobnih automobila koji se ne upotrebljavaju isključivo za poslovne svrhe trebao utvrditi u obliku paušalne postotne stope. Mađarska na temelju svojih procjena zaključuje da je najprimjerenije ograničenje odbitka na razini od 50 %. Istodobno bi se zahtjev za obračunavanje PDV-a na privatnu upotrebu osobnih automobila trebao obustaviti za automobile koji podliježu tom ograničenju odbitka od 50 %. 
            
            
               (7)U skladu sa zatraženim odobrenjem ograničenje prava na odbitak trebalo bi se primjenjivati na PDV koji se plaća na leasing osobnih automobila konstruiranih za prijevoz najviše devet osoba i čija bruto masa ne prelazi pet tona. Vozila konstruirana za prijevoz tereta, vozila posebne namjene (tj. dizalična vozila, vatrogasna vozila, auto miješalice), vozila projektirana za prijevoz deset ili više od osoba, traktori i prikolice izuzeti su od ograničenja prava na odbitak PDV-a. 
            
            
               (8)Porezni obveznici koji ne žele primijeniti ograničenje odbitka od 50 % i žele primijeniti odbitak PDV-a na udio stvarne upotrebe u poslovne svrhe trebali bi to moći učiniti na temelju detaljnih dokaza o takvoj upotrebi. 
            
            
               (9)Privatnu upotrebu često je vrlo teško točno utvrditi, a čak i kada je to moguće, mehanizam kojim bi se to utvrdilo često je složen. Zatraženom se mjerom uklanja potreba za vođenjem evidencije o privatnoj upotrebi poslovnih automobila pod leasingom i istodobno sprječava utaja poreza zbog netočnog vođenja evidencije. Stoga je primjereno Mađarskoj odobriti primjenu zatražene mjere. 
            
            
               (10)Posebna bi mjera trebala biti vremenski ograničena kako bi se omogućilo preispitivanje nužnosti i djelotvornosti mjere odstupanja i omjera upotrebe za poslovne i privatne svrhe.
            
         
         
            
               (11)Ako Mađarska smatra da je potrebno produljenje odobrenja nakon 2021., trebala bi najkasnije do 31. ožujka 2021. dostaviti Komisiji zahtjev za produljenje i izvješće koje uključuje preispitivanje primijenjenog postotka ograničenja.
            
            
               (12)Odstupanje će imati samo zanemariv učinak na sveukupni prikupljeni prihod od poreza u fazi konačne potrošnje i neće imati negativan učinak na vlastita sredstva Unije koja proizlaze iz PDV-a,
            
            
               DONIJELO JE OVU ODLUKU: 
            
            
               Članak 1.
            
            
               Odstupajući od članaka 168. i 168.a Direktive 2006/112/EZ Mađarskoj se odobrava da na razinu od 50 % ograniči prava na odbitak poreza na dodanu vrijednost (PDV-a) na troškove povezane s osobnim automobilima koji se ne upotrebljavaju isključivo u poslovne svrhe.
            
            
               Članak 2.
            
            
               Odstupajući od članka 26. stavka 1. točke (a) Direktive 2006/112/EZ Mađarska isporukom usluga uz naknadu ne smatra upotrebu u privatne svrhe osobnog automobila koji je dio imovine poduzeća poreznog obveznika i podliježe ograničenju odobrenom u skladu s člankom 1. ove Odluke.
            
            
               Članak 3.
            
            
               Članci 1. i 2. primjenjuju se samo na osobne automobile konstruirane za prijevoz najviše devet osoba i čija bruto masa ne prelazi pet tona. 
            
            
               Članak 4.
            
            
               Članci 1. i 2. ne primjenjuju se na sljedeće kategorije osobnih automobila:
            
            
               –vozila konstruirana za prijevoz robe, 
            
            
               –vozila posebne namjene (tj. vozila s kranom, dizalična vozila, auto miješalice), 
            
            
               –vozila konstruirana za prijevoz deset ili više osoba, 
            
            
               –traktore, 
            
            
               –prikolice. 
            
            
               Članak 5.
            
            
               Ova se Odluka primjenjuje od 1. siječnja 2019. i prestaje važiti 31. prosinca 2021. 
            
            
               Zahtjev za produljenje odobrenja predviđenog u ovoj Odluci podnosi se Komisiji do 31. ožujka 2021. zajedno s izvješćem koje uključuje preispitivanje postotka navedenog u članku 1.
            
            
               Članak 6.
            
         
         
            
               Ova je Odluka upućena Mađarskoj. 
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        COM(2004) 728 final – Prijedlog direktive Vijeća o izmjeni Direktive 77/388/EEZ u cilju pojednostavnjenja obveza za porez na dodanu vrijednost (SL C 24, 29.1.2005., str. 10.), povučen 21. svibnja 2014. (SL C 153, 21. 5. 2014., str. 3.) 
               
               
                  
                     (3)
                  
                        SL L 347, 11.12.2006., str. 1.